ดับฝันแก๊งเผา ‘การบินไทย’
ได้ฟัง ดร.ปิยสวัสดิ์ อัมระนันทน์ ลั่นวาจาไว้ว่า จะนำหุ้น THAI กลับเข้ามาซื้อขายในตลาดหลักทรัพย์ฯ ให้ได้ ภายในช่วงต้นปี 68
ได้ฟัง ดร.ปิยสวัสดิ์ อัมระนันทน์ ลั่นวาจาไว้ว่า จะนำหุ้น THAI กลับเข้ามาซื้อขายในตลาดหลักทรัพย์ฯ ให้ได้ ภายในช่วงต้นปี 68
11 ก.ค. 2565

ได้ฟัง ดร.ปิยสวัสดิ์ อัมระนันทน์ ในฐานะประธานคณะผู้บริหารแผนฟื้นฟู “การบินไทย” ลั่นวาจาไว้ว่า จะนำหุ้น THAI กลับเข้ามาซื้อขายในตลาดหลักทรัพย์ฯ ให้ได้ ภายในช่วงต้นปี 68
นับเป็นการส่งสัญญาณบวกว่าการบินไทยวันนี้มีความแข็งแกร่งมากขึ้น จากที่เคยอ่อนเปลี้ยเพลียแรงจากโรคเรื้อรังที่รุมเร้ามาตลอดหลายสิบปี ก็เริ่มมีกำลังวังชากลับคืนมาบ้างแล้ว เนื้อร้ายก็ถูกตัดทิ้งไปทีละส่วนสองส่วน
ความเคลื่อนไหวล่าสุด มีการยื่นขอแก้ไขแผนฯ ในลักษณะที่ดูแล้วน่าจะเป็นคุณกับเจ้าหนี้ และผู้ถือหุ้นเดิมมากขึ้น ตลอดจนผู้ถือหุ้นใหม่ที่จะเข้ามาเพิ่มเติมในอนาคต ผ่านกระบวนการแปลงหนี้เป็นทุนด้วย
ที่มาที่ไปหลัก ๆ ของการแก้ไขแผนฯ เนื่องจากการบินไทยมีความจำเป็นต้องใช้เงินกู้ลดลง อันเป็นผลมาจากความสามารถในการสร้างรายได้ รวมถึงการบริหารต้นทุนมีประสิทธิภาพและมีความเหมาะสมมากขึ้น
รายได้ที่เพิ่มขึ้นอย่างรวดเร็ว โดยเฉพาะจากธุรกิจการบิน ถือว่าเป็นไปตามเป้าหมายของนโยบายเปิดบ้านเมือง ซึ่งไม่ใช่แค่ประเทศไทย แต่เป็นแผนดำเนินการของเกือบทั่วโลก เพื่อให้เกิดการฟื้นตัวทางเศรษฐกิจ
อัตราบรรทุกผู้โดยสาร หรือ Cabin Factor ทะยานขึ้นอย่างต่อเนื่อง จากเดือน ม.ค. และ ก.พ. 65 อยู่ที่ไม่เกิน 15%
เดือน มี.ค.ขยับมายืนเหนือ 20% เล็กน้อย…เม.ย. เร่งขึ้นเป็น 45% ต่อเนื่องมา พ.ค. แตะ 55% กระทั่งล่าสุด ตัวเลขเดือน มิ.ย.พุ่งพรวดมาอยู่ที่ 80%
คิดเป็นจำนวนผู้โดยสารเฉลี่ยต่อวัน คือกว่า 13,000 คน โดยวันพีค ๆ บางวันขยับขึ้นไปถึง 17,000 คนก็มี
ส่วนกรณีนับรวม “ไทยสไมล์” เข้าไปด้วย เฉลี่ยต่อวันจะอยู่ที่ราว 25,000 คน หรือคิดเป็นสัดส่วนเกินกว่า 1 ใน 3 ของผู้โดยสารที่ใช้สนามบินหลักอย่างสุวรรณภูมิทั้งหมดในตอนนี้
สอดคล้องกับรายได้รวมที่ปรับตัวสูงขึ้นมาตลอด ตั้งแต่ต้นปีคือ ม.ค.และ ก.พ. จำนวน 2.4-2.5 พันล้านบาท ก็ขยับขึ้นมาอีกประมาณเดือนละพันล้านบาท จนล่าสุดงวดเดือน มิ.ย.มีรายได้อยู่ที่ 6.8 พันล้านบาท
พัฒนาการโดดเด่นอยู่ในส่วนของรายได้ตั๋วผู้โดยสาร ซึ่งนับตั้งแต่งวด เม.ย. เป็นต้นมา มีสัดส่วนสูงกว่ารายได้จากการให้บริการคาร์โก้แล้ว เช่นในงวดมิ.ย. แบ่งเป็น “ขนคน” 4.7 พันล้าน และ “ขนของ” 2.1 พันล้าน
ทั้งหมดนี้เป็นเครื่องบ่งชี้ว่า เจ้าจำปียังเป็นสายการบินที่ได้รับความนิยมอยู่มาก เพราะผู้โดยสารมาใช้บริการกันอุ่นหนาฝาคั่งทันทีที่กลับมาโอเปอร์เรตมากขึ้นอีกครั้ง
นี่ขนาดยังไม่มีคนจีน ญี่ปุ่น และฮ่องกง มาร่วมวงด้วยนะเนี่ย! ซึ่ง 3 กลุ่มนี้ในช่วง “พรี-โควิด” คิดเป็นสัดส่วนรวมกันสูงถึงประมาณ 35% ของผู้โดยสารที่มาใช้บริการทั้งหมด
ควบคู่ไปกับการเร่งสร้างรายได้เข้าบริษัทเพิ่มเติม ปัจจุบันการบินไทยมีจำนวนพนักงานลดลงกว่า 40% จากราว 25,000 คน เหลืออยู่ที่ประมาณ 14,000 คน
ส่วนใหญ่รับข้อเสนอตามแผนปรับลดต้นทุน และสมัครใจขอลาออกจากองค์กรอันเป็นที่รักไปด้วยดี 
แต่ก็มีบางส่วนที่ทนถูกแผดเผาโดยรังสีจากกระบวนการสร้างความโปร่งใสในองค์กรไม่ได้ เหล่านั้นก็จนใจต้องลาออกหรือมีเหตุให้ต้องออกไป สุดแล้วแต่กรรมใครกรรมมัน
อีกส่วนที่ดูแล้วถือเป็นพัฒนาการสำคัญยิ่งสำหรับบริษัท แม้ว่าพนักงานอาจได้รับผลตอบแทนพิเศษลดลง นั่นคือการปรับจารีตสำหรับการจ่ายค่าล่วงเวลา
ในยุคก่อนเข้าแผนฟื้นฟูฯ ที่เคยเป็นขุมทรัพย์ของคนหลายกลุ่ม ค่าโอทีที่จ่าย ๆ กันคือ 2.5 เท่าของค่าจ้างปกติ ฉะนั้นไม่ต้องแปลกใจว่าเหตุไฉนคนทีจีถึงชอบทำงานในช่วงวันหยุด
ขนาดใครใช้วันลา-วันหยุดไม่ครบ ยังสามารถแปลงเป็นเงินสดได้ ตามโปรแกรมที่เรียกว่า Vacation Compensation
แบบนี้ถ้าไม่พูดว่าการบินไทยเป็นสวรรค์ ก็ไม่รู้จะสรรหาคำอะไรมาเรียกอีกแล้ว! 
เชื่อไหมวันหยุดวันหนึ่งน่ะ บริษัทต้องจ่ายค่าจ้างพิเศษร่วม 40 ล้านบาทเลยนะ…ย้ำว่าต่อวัน!!
“สร้างรายได้เพิ่ม” และ “ลดค่าใช้จ่าย” เป็นยุทธวิธีสำคัญที่ไม่เพียงแต่ 5 อรหันต์ผู้บริหารแผนฯ ต้องยึดมั่นเพื่อบรรลุเป้าหมายในการฟื้นคืนชีพการบินไทย แต่พนักงานก็ถือเป็นปัจจัยสำคัญมาก ๆ ด้วย
วันนี้เป็นโอกาสทองฝังเพชรของเจ้าจำปีแล้ว อีกอย่างถือโอกาสความไม่เป็นรัฐวิสาหกิจปลดเปลื้องพันธนาการให้หมดสิ้น
ฝูงเครื่องบินประเภทล้าสมัยกินน้ำมัน ยิ่งบินยิ่งขาดทุน หากเป็นสมัยก่อนใครเซ็นขายออกไปก็มีหวังติดคุกติดตะราง เหตุเพราะราคาตลาดนั้นต่ำกว่ามูลค่าทางบัญชีคงเหลือ
มาวันนี้หมดสิ้นความเป็นหน่วยงานรัฐ ใครมีความสามารถขายได้ก็ไม่ต้องกลัว ม.157 กันอีกต่อไป
แบบนี้ทีจีก็ไม่ต้องตั้งด้อยค่าสินทรัพย์ให้กดดันผลประกอบการกันอีกแล้ว
เชื่อว่าจุดแข็งด้านบริการซึ่งลูกเรือทีจี มักจะยิ้มแย้ม เอาใจใส่และอ่อนหวาน ตลอดจนไทม์สล็อต และความปลอดภัย จะเป็นปัจจัยสำคัญทำให้กลับมารุ่งเรืองได้ไม่ยาก
ซึ่งหากเกิดขึ้นได้จริง ก็คงเป็นการดับฝันคนบางกลุ่มที่ตั้งใจจะเผาการบินไทยให้วอดวาย และฉวยโอกาสผุดสายการบินแห่งชาติใหม่ขึ้นมาอย่างแน่นอน หลังก่อนหน้านี้เคยมีปฏิบัติการฉกงาน “กราวด์เซอร์วิส” กับ “โรงซ่อม” มาแล้ว!!